Burgersdorp - Wikipedia
Hierdie artikel handel oor die Oos-Kaapse dorp. Vir die dorp in Limpopo naby Tzaneen, sien Burgersdorp, Limpopo.
Burgersdorp (vroeër Burghersdorp gespel) is 'n dorp in die Oos-Kaapse Middellande van groot geskiedkundige belang en vandag een van die mees vooruitstrewende dorpe in die Noordoos-Kaap en een van die min plattelandse dorpe wat in stand gehou word.
Uitsig oor Burgersdorp
Burgersdorp se ligging in Oos-Kaap
Koördinate: 30°59′32″S 26°19′29″O﻿ / ﻿30.99222°S 26.32472°O﻿ / -30.99222; 26.32472Koördinate: 30°59′32″S 26°19′29″O﻿ / ﻿30.99222°S 26.32472°O﻿ / -30.99222; 26.32472
Deel van 'n Plaaslike Munisipaliteit
30,9 km2 (11 9 vk, m,)
1 405 m (4 610 ft)
518/km2 (1 340/vk, m,)
3 Landskap en klimaat
5 Noemenswaardige boorlinge
Die kerkgebou van die NG gemeente Burgersdorp beklee 'n ruim perseel in die middedorp.
Die dorp is aan die Stormbergspruit geleë, 359 km noordwes van Oos-Londen. Dit is oorspronklik op die plaas Klipfontein, wat op 27 Desember 1847 deur ene Gert Buytendach gekoop is, aangelê . Dit is so genoem ter ere van burgers wat diens gedoen het tydens die Sewende Grensoorlog van 1846 tot 1847, of moontlik omdat die burgers dit op hulself geneem het om die dorpie tot stand te bring en nie op die kerk of staat gewag het nie.
In 1869 is 'n Teologiese Seminarium hier tot stand gebring deur die Gereformeerde Kerke van Suid-Afrika met prof. Dirk Postma as die eerste rektor. Hy was ook die eerste leraar van die Gereformeerde kerk Burgersdorp, wat op 21 Januarie 1860 in die pakhuis van 'n winkel gestig is omdat daar groot teenkanting was teen die skeuring in die Kaapse Kerk. Dié teologiese skool het in 1905 na Potchefstroom verskuif, en daaruit het die Potchefstroomse Universiteitskollege in 1919 ontstaan en eindelik in 1951 (as die PUK) die Potchefstroomse Universiteit vir Christelike Hoër Onderwys (PU vir CHO). Vanweë die dorp se belangrikheid in die vroeë stryd om die erkenning van die Nederlandse taal, is hier 'n Taalmonument in 1893 opgerig. Tydens die Tweede Vryheidsoorlog was daar heelwat gevegte in die omgewing. Hier is 'n goed bewaarde blokhuis, wat bekendstaan as die Brandwag, wat in die oorlog deur die Britte gebou is. Nog 'n gedenkwaardigheid is die ou tronk. Die teologiese skool is gerestoureer en tot gedenkwaardigheid verklaar.
Vandag is Burgersdorp die administratiewe en handelsentrum van 'n distrik waar met wol en vee geboer word. Dit is ook een van die grootste spoorwegaansluitings tussen Oos-Londen en Bloemfontein. Burgersdorp het 'n goed-funksionerende provinsiale hospitaal.
Landskap en klimaatWysig
Die landskap rondom Burgersdorp is plat na die weste, maar na die ooste en suide is heuwels opvallend algemeen. Burgersdorp is in 'n vallei geleë. Minder as 2 mense per vierkante kilometer bewoon die landelike omgewing, meestal plase, rondom Burgersdorp. Daar is geen ander dorpe daar naby nie.
Burgersdorp se klimaat is koel. Die gemiddelde temperatuur is 18 °C. Die warmste maand is Desember met 26 °C, en die koudste Junie, teen 7 °C. Die gemiddelde reënval is 604 millimeter per jaar. Die natste maand was Februarie, met 109 millimeter reën, en die droogste September, op 11 millimeter.
Burgersdorp is wyd bekend vir sy uitstekende sportgeriewe met onder meer Shortenpark waar tennis, rolbal, jukskei, atletiek, krieket en swem beoefen kan word. Daar is ook 'n pretpark. Die Danie Craven-stadion met een van die beste rugbyvelde in die land bied sitplek aan 6 000 toeskouers. Die nege-putjie-gholfbaan het van die beste grassetperke in dié deel van die land.
Sen. Jan de Klerk, kabinetsminister
Willem Johannes de Klerk, predikant, opvoedkundige, vader van Jan de Klerk en oupa van oudpres. FW de Klerk en dr. Willem de Klerk
Aletta du Plessis, onderwyseres en eggenote van prof. Jacobus du Plessis
Prof. Wicus du Plessis, akademikus, regsgeleerde, ekonoom en politieke denker
Hilda Postma, skrywer van Afrikaanse kindergedigte
Rikie Postma, skrywer van Afrikaanse kinderboeke
Ds. Willem Postma, predikant in die Gereformeerde Kerke in Suid-Afrika en skrywer onder die skuilnaam Dr. O'kulis
Paula Styger, aktrise
Ds. Douw Venter, 'n Gereformeerde predikant
Eben Venter, Afrikaanse skrywer
Dawie de Villiers, gewese Suid-Afrikaanse kabinetsminister, ambassadeur en oud-Springbokkaptein
Johannes Erasmus, prokureur en Afrikaanse skrywer
William Fehr, kuns- en oudhede-versamelaar en sakeman
Hendre Fourie, rugbyspeler vir Engeland
Johan Goosen, Vrystaatse en Springbokrugbyspeler
Karin Hougaard, Afrikaanse sangeres
Jacobus Wilhelmus Sauer, politikus
Flippie Snyman, predikant en professor aan die Teologiese Skool Burgersdorp
Jan Steytler, opposisiepolitikus
Charles Goldmann, Britse parlementslid en magnaat
Edwin Goldmann, Duitse kankernavorser
Richard Goldmann, mynmagnaat en Transvaalse politikus
NG kerk op Burgersdorp.
Die replika (links) en oorspronklike (regs) Nederlandse Taalmonument.
Die Gereformeerde kerkgebou op Burgersdorp is in 1912 opgerig.
Die Gereformeerde kerk op die voorgrond en die kerkgebou van die NG gemeente Burgersdorp troon uit bo die omringende geboue in Burgersdorp se middedorp.
Burgersdorp se stadsaal soos hy in 2012 daar uitgesien het. Dit is omstreeks 1962 voltooi.
Die dorp soos uitgebeeld op 'n poskaart van omstreeks 1900.
Gereformeerde kerk Burgersdorp
Monumente: Eerste Taalmonument en die Burgermonument
↑ 1,0 1,1 1,2 1,3 Som van die hoofplekke Burgersdorp, Mzamomhle en Tembisa tydens Sensus 2011.
↑ Raper, P.E. (1987). "Dictionary of Southern African Place Names" (in (en) ). Raad vir Geesteswetenskaplike Navorsing. p. 100. Besoek op 4 Desember 2013. AS1-onderhoud: Onbekende taal (link)
↑ (en) Oos-Kaapse Departement van Gesondheid - Joe Gqabi Distrikshospitale
↑ Viewfinder Panoramas Digital elevation Model, 10 Junie 2015.
↑ "NASA Earth Observations: Population Density" (in Engels). NASA/SEDAC. Geargiveer vanaf die oorspronklike op 29 Junie 2019. Besoek op 30 Januarie 2016.
↑ "NASA Earth Observations: Land Cover Classification" (in Engels). NASA/MODIS. Geargiveer vanaf die oorspronklike op 30 April 2020. Besoek op 30 Januarie 2016.
↑ "NASA Earth Observations Data Set Index" (in Engels). NASA. Geargiveer vanaf die oorspronklike op 10 Mei 2020. Besoek op 30 Januarie 2016.
↑ "NASA Earth Observations: Rainfall (1 month - TRMM)" (in Engels). NASA/Tropical Rainfall Monitoring Mission. Geargiveer vanaf die oorspronklike op 10 Mei 2020. Besoek op 30 Januarie 2016.
↑ Former England flanker Fourie is being deported after suffering career-ending injury, Daily Mail
↑ (en) Inskrywing by Artefacts.co.za oor die kerk.
Wikimedia Commons bevat media in verband met Burgersdorp.
Burgersdorp se webblad
Ontsluit van "https://af.wikipedia.org/w/index.php?title=Burgersdorp&oldid=2221029"
Last edited on 30 Junie 2020, at 02:18
Die bladsy is laas op 30 Junie 2020 om 02:18 bygewerk.